philips doen te wetene alle ieghenwoirdighe ende toecomende
dat wy ontfangen hebben die oitmoedighe supplicatie
van henrick oyen arm schamel hantwercker woenende bynnen
den dorpe van goirle gierle nyet anders ter werelt hebbende
dan hy met hantwercken graven ende spaden in dachhueren
en mach wynnen belast met huysvrouwe ende cleyne
kinderkens inhoudende hoe dat hy suppliant sonder jactancie
gesproken altyt heeft gestaen tot goeden naeme ende fame
soe eest dat hy suppliant in mayo des is meer dan een jaer
geleden peeteren de putter zynen zwaeger gevraeght heeft
oft hy zyn deel int blocxken vercoopen wilde waerop hy
seeghde jae zoe heeft de suppliant hem ge$$eydt ende
vrindelijk gebeden dat hij by hem souden comen eten dwelck de
voirschreven puttere den suppliant in zyn handt alsoe beloefde maer
want duer tseggen van eenen genoempt jacop bouwens
wesende de zwager vanden suppliant ende de broeder vanden
voirschreven de putters huysvrouwe ende alsoe tsaemens gezwagers
nyet gecomen en is want de bovenschreven bouwens afflyvighe
hadde de voirschreven puttere wysgemaeckt dat alnoyden den supplliant
hem dat hys nyet en meynde soo eest gebeurt dat hans
vanden broecke wesende henluyden maechschap hen tsamen
ter bruyloft gebeden heeft op ten ix juny ann° lx ende alsoe
zy tsaemen aen een taefel siten ende maeckten malckanderen
vrolyck soe heeft die voirsschreven suppliant de huysvrouwe vanden voirschreven
te putter eens int opstaen vander taeffelen gebrocht ende
gevraeght waeromme zy nyet comen en waeren daerop
deselve huysvrouwe antwoirde hoe dat jacop bouwens
huer bruer geseeght hadde dat alwaert zoe dat ghy ons
noeyden dat ghys nyet en meynde daerop die suppliant
replicerende seeghde dat hy hem tselve vraghen soude ende
nyet waer en was comende alsdoen de suppliant alsdoen
daerbuyten al waer die voirschreven jacop afflijvighe stont
heeft geseeght wel zwaegere ick en hadde u nyet betrouwt
dat ghy my dat gedaen soudt hebben al ben ick een arm
geselle waerop die voirschreven jacob afflyvighe terstont met
grammen moede antwoirde ic en passe op uwer twee nyet
ende alsoe t tyt was om de ghiften van der bruyloft te gheven
soo heeft de afflyvighe ende die suppliant hem gelt gegeven ende
die suppliant ghinck alsdoen terzyden ewat slaepen alwaer die
zustere vanden afflyvighen is gecomen by hem suppliant ende
geseeght zwaeger ghy moet met my eens gaen drincken ende
hoe wel die suppliant om verdrach bat ende zeer begeerde te blyven
rusten nochthans is ten lesten duer vele biddens medegegaen
ende een luttel tyts int geselschap geweest hebbende daer
dafflijvighe oyck present was ende met een grammen moed opde
taeffelen spronck daer nyemandt van den geselschap toe
en seyde want zij luden zijn conditien genoech kenden soe is
heer cornelis houtermans priestere wesende d oom van des
suppliants huysvrouwe ende vanden d afflyvighe peeter de
putter anthonis de wolff ende dafflyvighe tsamen
naer huijs gheghaen ende comende onmtrent het venveken
heeft de voirschreven peeter totten afflyvighen geseeght jacob
ick heb hoiren segghen dat heyn oijen eenen vuysthamer
onder zynen mantel hadde tes goet dat ghy met ons $$$$
zyt naer huijs geghaen daerop dafflyvighe antwoirde ic
en passe op heyn oyen nyet ende is met dyen wederomme
geloopen naer den suppliant die oyck onder wegen was
om naer huys te gaene ende omtrent der venstraten onder
zynen wech oyck gelegen was is hem dafflyvighe
daer comen oploopen grypende den suppliant metten boesem
ende seggende hier ghy keerl draeght ghy dit wapen op my
daerop den suppliant minnelijk antwoirde neen ick zwaegere
ende dyen alnyettegenstaende stiet den suppliant opt
lyff ende nijet met dyer antwoirden te vreden en wilden
zijn maer hem eenen vre$$elijck hebbende ende want hy
hy suppliant vreesden terstont vanden afflyvighen van zynen
lyffve geevelt te worddene m$$r dat dafflyvighe genoech
dangereux ende wreedt vander hant was heeft den voirschreven
vuysthamer genomen dyen hy gemeynlijck over zyn geweer mede
droech besundere als hy wat veracgtich te gaen hadde ende
daermede den afflyvighen een slach opt hooft gegheven sonder
meer want zy van malcanderen syn gescheyden wordden by
anthoniss de wolff ende de voirschreven houtermans naer zeynde
hoirende dat dafflyvighe naeden suppliant geloopen was
ende is dafflyvighe des morgens naer herentals geghaen
om gecureert te worddene zoe heeft hem den chirurgien
verboden eenich wercx te doen ende van daer nyet te gaene
ende tselve nyet achtende is van daer wederomme naeder bruyloft
gegaen dwelck wel vier uren gaens is ende alderley
gepeperde spyse gheten ende zeer overvloedelijk gedroncken
bier ende wyn ende alsoe over schoncken wesende heeft den
suppliant ontboden seggende heyn oyen betaelt dit gelach
ick en sal u nemmermeer yet heysschen ende zyn quetsure
nyet achthende laetende nyettemin te dansen te springhen
al off hy nyet gequetst en hadde geweest doende zyn
dagelycx werck ende den hoven geheyt al waer dafflyvighe
die cortsen creeg ende hoe wel die voirschreven quetsure nyet
letael noch dootlycken was maer zeer wel curabel
soe is nochtans dafflyvighe duer zyn quaet ende onnut
regiment dwelck dafflyvighe dagelijcx was leydende
ende hem nyet wachtende gelijck men tselve al sal doen
blycken by attestatien binnen vier weken oft daeromtrent
overleden tot zeer groot leetwesen vanden suppliant armen
suppliant ende hoe wel dafflyvighe met alle de naeste
vrinden ende magen den suppliant zijn ongeval om goidswille
gewillichlyken hebben vergeven sonder daeraff eenige wrake
te begheerene nochtans vreesende rigeur van justicien
en soude dese landen van herweertsovere nyet derren off
mogen frequenterenen maer moeten in vrempde landen met syne
huysvrouwe ende cleyne kinderkens gaen mendiceren ten
waere dat onse gracie ende genade hem hierop wordde
geextendeert ende verleent ons daerom zeer oitmoedelijck
biddende soo eest dat wy desen aengesien geneijcht
wesende opde beden des bovenschreven suppliant ende willende hem in dit
stuck versien gracie ende misericorden voer strangheyt ende
strangheyt rigeur van rechte hebben denselven suppliant
inden gevalle als boven quytgeschonden ende vergeven
schelden quyt ende vergheven vuyt zonderlinger gracie by desen
onsen brieve tfeyt ende ongeval boven geruert mitsgaders
alle officien ende breucke corporelle ende criminelle
daerinne hy hem overmits ende vuyt saken van tgeene des
des voirschreven is alhier ons ende justicie ende enichssins mach
hebben ontgaen ende misdraghen ende hebben hem dyen
aengaende wedergestelt ende gerestitueeert stellen weder
tot zynen goeden name fame ende geruchte in onsen voirschreven
lande van brabant ende allen anderen landen ende
heerlickheyden ende tot zynen onverbeurden goeden indyen
hy eenighe onder ons heeft gelyck ende in de alder
manieren soe hy was voer de toecompst vanden
voirschreven feyte imponerende hier op een eeuwich gezwych
onsen procureur generael in brabant onsen schouteth
van turnhout ende allen anderen onse justicieren
ende officieren wye zy syn satisfactie ende
beeternisse yerst ende voeral gedaen der partye
geinteresseerde indyen die noch nyet gedaen en zy
ende eenige daertoe staet civilijck alleenelijck behoudelijck
dat de voirschreven suppliant gehouden sal zyn tvoirschreven feyt tegen ons
te beteren civilijck nae gelegentheyt vander saken
{rand}
zynde hieraf verantwoort
byden ontfanger vanden
exployten
{einde rand}
ende faculteyt van syne goeden met oyck te betaelen die
redelijcke costen van justicie hieromme alreede gedaen ende
te doen alle ter taxatien ende moderatien van onse lieve
ende getrouwen die cancellier ende luyden van onsen lande
in brabant die wy daertoe gecommitteert hebben ende commiteren
by desen ontbieden daerom ende bevelen denselven onsen
cancelieren ende raedsluyden dat vueren hen geroepen deghene
die daerom behoiren geroepen te zyne zy procederen wel ende
deughdelijck op verificatie ende interinemente van desen ende
totter taxatien ende moderatien vanden voirschreven amende
ende costen van justicien alsoe zy sullen bevinden behoirende
welck interinemement die voirschreven suppliant gehouden sal zyn
te versueckene ende hem in persone te presenteren in onsen voirschreven
lande bynnen sesse maendenn naestcomende opte pene
van te verbeurene deffect van desen ende dat gedaen ende
deselve civile boete ende costen van justicien getaxeert
ende betaelt zynde in handen vanden gheenen dyen dat
behoiren zal zy onse voirschreven procureur generael in brabant
onzen schouteth van antwerpen turnhout ende
alle andere onsen rechteren iusticieren officieren ende ondersaten
ieghewoirdighe ende toecommende dyen dat aengaen sal
mogen hunnen stedehouderen ende eenyegelijcke van hen
besundelijck soe hen toebehoiren zal doen laeten ende
gedooghen den voirschreven suppliant van deser onser ieghewoirdiger
gracien ende remissien ende van alle d inhouden van desen
inder vuegen ender manieren voiren verhaelt rustellijck vredelijck
volcomenlijck ende eeuwelijck genyeten ende gebruycken sonder
hem te doene oft te laeten geschieden nu noch in
toecommende tyden eenich hinder beletsel oft moyenisse aen
lyve noch aen goeden ter contrarien maer indyen zyn
lyff off eenige van zynen goeden daerom gearresteert
becommert oft beleth waeren dat zy die setten ende
stellen terstont ende sonder vertreck tot geheelder
ende volcomender delivrancien want ons alsoe gelieft ende
ten eynde dat dit vast ende gestadich blyve tot
eeuwighen daghe zoe hebben wy onsen zegel hier aen
doen hanghen behoudelijck in anderen dingen onsen regt
ende eenenyegelijcken anderen dessyns gegeven in onser
stadt van brussele inde maent van september
int jaer ons heeren duysent vyffhondert eenentzestich
van onsen rycken van spaegnien ende sicillien tzes$$e
ende naples te tachste op de plycke stont
geschreven byden coninck in zynen raide ende
geteeckent boudewyns visa rpta
gecollateert ende bevonden accorderende
met zynen originale by my
facuwez notaris